18
Xhebiyre mihman
1 Rəbb İbrıhımıs yiğıne pırane gahıl Mamreyne mı'qəəşine avur, çadırne ghalee gyu'uriynga gyagva. 2 Mang'vee vuk'ul ooqa qav'umee xhebiyre insan g'ooce. Manbı g'avcu, çadırene ghaleençe manbışde ögiylqa g'adarxhun ç'iyelqamee k'yorzul eyhen:
3 – Yizda xərna, zı ulen aqqıxhee, ulydyorzul yiğne nukarısse ılğımeç'e. 4 Hasre g'elybı hoğalasın xhyan allecen, yivek avub gyuv're manzil hee'e. 5 Şu vuşde nukarne çadırne k'anençevub ı'lğəə, zı şos sık'ınin gıney alles, oxhne yik' aqqecen. Mançile qiyğa şos vukkanxhee, hudoora.
Manbışe eyhen:
– Ğu eyhəxüd he'e.
6 Sark'ıl mana ek'ra Sarraysqa çadıreeqa ayk'an. Məng'ı'k'le eyhen:
– Həşdexhinee xhebne xənne vexhxheedın* yugun urva alyaat'u xamır hı'ı, kokaybı qece.
7 Mana mançe çavra-vəq'əysqa g'adarxhun sa kokna q'ıka avqu mek'vung'usqa qoole. Mek'vnar giyğalna ek'da oxhanasın kar ha'a. 8 İbrıhımee qoocuna q'ıka, şor, nyak manbışde ögiylqa qadı giyxhe. Manbışe man otxhanang'a, vucur cone k'ane yivek avur ulyoyzar.
9 Manbışe qiyghıniyn:
– Yiğna xhunaşşe Sarra nyayxha?
Mang'vee eyhen:
– İnyaa'ar, çadıree vor.
10 Manbışde sang'vee meed eyhen:
– Qööne ine gahıl zı vasqa meer ayresda. Manke yiğne xhunaşşeys Sarrays dix ixhes.
Sarra mang'une yı'q'əl, çadıreeqa əkkəəne cigee ulyorzul, k'ırı iliyxhe yixha. 11 İbrıhımiy Sarra q'əsniy qeepxha. Sarrayn yadaaşik eyxhenbı ç'əveetxhaynbıniy. 12 Məng'ee yik'ee əqəna hı'ı, eyhen:
– Zı g'art'una, məxbına xoşbaxtıyvalla vooxheyee? Yizda xərnar q'əs qıxha.
13 Rəbbee İbrıhımıke qiyghanan:
– «Zı Sarra qəsra vor, zasse uşax uxas əxəye?» uvhu, nya'a məng'ee əqəna hı'ı? 14 Nya'a, Rəbbisse ha'as dəxən vodunne? Qööne sen ine gahıl Zı vasqa sark'ıling'a, Sarrays dix ıxha ixhes.
15 Sarree qərq'ı'niyvalin horbışika eyhen:
– Zı əqəna hı'ı deşdiy.
Rəbbee manke eyhen:
– De'eş, ğu əqəna hı'inniy.
İbrıhımee Rəbbike Sodomna şahar havaacecenva heqqa
16 Mançe in adamer suğootsu Sodomusqa avayk'an. İbrıhımır ayk'anna manbı yəqqı'l haa'as.
17 Rəbbee eyhen:
– Ha'asın kar İbrıhımılene dyugul ha'as? 18 Hək'edad, İbrıhımıke xədın, gucnan millet g'ales, mang'ulek'ena gırgıne milletbışe xayir-düə alyapt'as. 19 Cule qiyğa yugun, qotkun ha'a Rəbbine yəqqı'n hophuriy dixbışis, cune xaabınbışis, xət qe'ecenva Zı mana g'əyxı'. Manke Zı Rəbbeeyid İbrıhımıs hucooyiy cuvab huvu, man ha'asın.
20 Rəbbee eyhen:
– Sodomulqanayiy Homorulqana şikayat geebıb. Maane insanaaşina bınah geeb yı'q'navub. 21 Mançil-allar giç'u avqa ilyakkasda, Zalqa hiyxharanbı hək'enbıye, dişee.
22 İnsanar sapk'ıl avayk'ananbı Sodomne suralqa. İbrıhımır axvana Rəbbine ögiyl.
23 İbrıhım Mang'usqana qıxha eyhen:
– Hək'ebane, bınahnanbışika qopkuynbub havaakal haa'as? 24 Eyhes, ine şaharee xhots'al (50) qorkuna insan vor. Ğu mana hək'ebab havaakal haa'asdane? Mane xhots'alyne qorkune insannemee Ğu mane şaharne bınahıle ılyheç'es dişde? 25 Ğu man hidya'a, qorkunayiy bınahnana sacigee gidek'a. Qorkunayiy bınahna Ğu sa hidya'a. İnimeen dyunye vuk'lek Ikkekkana, qorkura ixhes ıkkan!
26 Rəbbee eyhen:
– Sodomne şaharee xhots'al qorkuna insan avaykee, manbışdemee ine cigayne bıkırra bınaheençe ılyheç'esda.
27 İbrıhımee meed eyhen:
– Zı Yiğnemee yı'qiy tooz xhinnen sa kar ixheeyir, zı meed yik' hı'ı Xudaavandayke qiyghanan, 28 xhots'alyna qorkuna g'ales xhoyre insan ivdekeene, mana xhoyre g'idiyxharva şahar havaakal haa'asdane?
Rəbbee eyhen:
– Yoq'ts'ale xhoyre (45) aveykeene, şahar havaakal haa'as deş.
29 İbrıhımee meed qiyghanan:
– Maa'ar yoq'ts'al aveykeene, hucoone ha'as?
Rəbbee eyhen:
– Yoq'ts'alyung'unemeeyir set'as deş.
30 İbrıhımee eyhen:
– Zı geer yuşanı'il-alla Xudaavandays qəl mooxhecen: maa'ar xhebts'al (30) aveykeene, nəxüdne ixhes?
Rəbbee uvhuyn:
– Maa'ar xhebts'alir aveykeene, vuççud ha'as deş.
31 İbrıhımee eyhen:
– Zı meed yik' hı'ı Xudaavandayke in qiyghanan: maa'ar g'ayre (20) aveykeene, hucoone ha'as?
Rəbbee eyhen:
– G'ang'unemeeyib havaakal haa'as deş.
32 İbrıhımee eyhen:
– Zı sayid eyheva Xudaavandays qəl mooxhecen, yits'iyre aveykeene, hucoone ha'as?
Rəbbee eyhen:
– Yits'ıng'unemeeyib havaakal haa'as deş.
33 Rəbbee İbrıhımıka haa'ana gaf ç'əvav'u, ayk'anna. İbrıhımır cune çadıreeqa siyk'alna.
* 18:6 Xhebne xənne vexhxheedın: cühüt'yaaşine mizel «xhebılle sea» otk'un, manıd 20 kg hiyxharan, avayq'aran eyhen vodun.