21
I'saq'ın yedike ıxhay
1 Rəbbee ögiyl uvhuyn xhinne, Sarrays yugvalla haa'ana. Mang'vee huvuyn cuvab aqqaqqan. 2 Allahee uvhuyne gahıl, Sarra vuxhne ayxu, q'əsde İbrıhımıs dix uxu. 3 İbrıhımee Sarrayke ıxhayne dixes I'saq' (əqəna) do giyxhe. 4 Allahee İbrıhımık'le cune əmree uvhuyn xhinne, mang'vee dix, I'saq' ıxhayne molyne yiğıle sunnat ha'a. 5 I'saq' yedike ıxhayng'a, İbrıhımıqa vəş senniy vod.
6 Sarree uvhuyn:
– Allahee yizde aq'veeqa əqəna qali'ı! Man g'ayxhıyne gırgıng've zaka sacigee əqəna ha'as!
7 Sarreecad meed eyhen:
– Şavaa İbrıhımık'le eyheyiy, ine q'əsvalee zı uşax uxu yic gyoqa'as? Haane, yicıd uxuyn!
8 Uşax xət qıxha, nikneke gyarğılyna. I'saq' nikneke gyarğılyne yiğıl, İbrıhımee xədın otxhun-ulyodğuy hele.
Haacariy I'smı'ı'l g'e'eebaşenbı
9 Sarrayk'le g'ecen, Misirğançene Haacaree İbrıhımıke uxuyne dixee I'saq'ıle əqənavud ha'a. 10 Sarree İbrıhımık'le eyhen:
– İna həmbal zəiyfayiy cena dix g'e'eepşe. Mane həmbal zəiyfayne dixes yizde dixes I'saq'ıs xhinne yiğın kar axvas deş.
11 Mançike İbrıhımee it'umda aq'va givaxana'a, nya'as uvhee, I'smı'ı'lir mang'una dixniy vor.
12 Allahee İbrıhımık'le eyhen:
– Gadeyliy həmbal zəiyfayl-alla ğu aq'va givaxan hımaa'a. Sarree vak'le eyhene gırgınçil k'ırı alixhxhe. I'smı'ı'like g'abıynbı deş, I'saq'ıke g'abıynbı yiğna nasıl vuxhes. 13 Mane həmbal zəiyfayne dixeked millet g'alya'as, manar yiğna dixnançe.
14 İbrıhım miç'eer çakra suğotsu, gıneyiy sa tuluğ xhinen alyaat'u, Haacarne mıgalqa hele. Qiyğa manayiy uşax mang'vee yəqqı'l aa'a. Haacar əlyhəəme, Beer-Şevayne sahree ileekkana.
15 Tuluğeedın xhyan g'att'umee, məng'ee dix ğı'ç'iyk avur gya'a. 16 Qiyğar sa avhuyn vuk hixharasdemeena yəq apk'ın, «Dix nəxüriy qek'ava g'ımececenva» uvhu, geeşe giy'ar.
17 Allahık'le gade geşşe g'iyxhen. Allahne malaaikın xəənçe Haacarılqa onu'u, eyhen:
– Haacar vak hucoona ıxha? Qı'meeq'ən, gade gyu'urne cigeençe Allahık'le mana geşşe g'ayxhiyn. 18 Oza qiyxhe, yeera gade xılyaqa alert'e. Zı mang'uke xədın millet g'alya'as.
19 Allahee Haacarın uleppı aaqa, məng'ı'k'le xhinekana kahrız g'ooce. Ark'ın, tuluğ xhinen gyatsts'ı'ı, gadeys ulyoğa'a.
20 Allah mane gadeyka ıxha. Mana xər qıxha, sahree axva, mang'uke yugda vuk ayhena eyxhe. 21 Mana Paranne sahree axva. Yedee mang'us Misirğançe xhunaşşe hee'e.
İbrıhımeeyiy Avimelekee cuvab g'ats'ayk'van
22 Mane gahıl Avimelekeeyiy mang'une g'oşunne vuk'lel ulyorzulyne Pikolee, İbrıhımık'le eyhen:
– Ğu hucooyid he'ee, Allah vaka vor. 23 Həşde inyaa'ad Allahne ögiyl ğu zas k'ın g'aysre, zasıy zake g'abıynbışis ğu qəlasın ha'as deş. Cuvab hele, zı vaka eyxhena xhinne, ğunar zakayiy ğu axvane cigabışde insanaaşika yugra ixhes.
24 İbrıhımee «Zı k'ın g'iysaranva» eyhe.
25 Avimelekne nukaraaşe avquyne kahrızıl-alla, İbrıhımee Avimelekıs güx haa'a. 26 Avimelekee eyhen:
– Man şava hı'ı ıxhay zak'le ats'a deş. Ğunad zak'le ats'axhxhı'ı deş, man zak'le həşde g'iyxhe.
27 İbrıhımee çavra-vəq'ə g'əyxı', Avimelekıs hele. Məxüd manbışe cuvab g'ats'ayk'van. 28 İbrıhımee cune vəq'əbışike yighıble vəq'ə curaa'a. 29 Avimelekee İbrıhımık'le eyhen:
– İna ğu curav'una yighıble vəq'ə nəxbınane?
30 Mang'vee eyhen:
– İna yighıble vəq'ə alept'e, mana kahrız zı alipk'ırva, mana yizda vobva, işaarat ixhecen.
31 Mançil-allad mang'vee mane cigayn do Beer-Şeva* (k'ınena kahrız) giyxhe, manbışde q'öng'eesana maa'ad k'ın g'aysır.
32 Məxüd Beer-Şevee cuvab g'ats'ayk'van. Mançile qiyğa Avimelekır, mang'une g'oşunne vuk'lel ulyorzulyna Pikolur mançe Filiştinbışde cigabışeeqa siviyk'al. 33 İbrıhımee Beer-Şevee tamariskna yiv oozu, maa'ad Rəbbis, gırgıne gahbışil vorne Allahıs ı'bəədat ha'a. 34 İbrıhım Filiştinbışde cigabışee menne cigabışeençe qarına xhinne geer axva.
* 21:31 Beer-Şeva: mançina q'öb'esda mə'na «yighınçina kahrız» vobna.