32
Yaaq'ub Esavne ögiylqa hayk'an
1 Yaaq'ub cune yəqqı'n ayk'anna. Yəqqə mang'usqa Allahın malaaikar qızaaxa. 2 Yaaq'ubık'le manbı g'acumee, eyhen:
– İn Allahna deste ulyobzuriyn ciga vod.
Mane cigayn do Maxanayim (deste ulyobzuriyn ciga) giyxhe.
3 Yaaq'ubee cule ögiyl Edomne sahreeqa, Seirne cigabışeeqa, cune çocusqa Esavısqa insanar g'uxoole. 4 Manbışilqa inəxübna əmr haa'a:
– Yizde xərıng'uk'le, Esavık'le, eyhe: «Yiğne həmbalee, Yaaq'ubee, inva vod eyhe: „Zı Lavanısnee ıxha, g'iyniyne yiğılqameeyir mang'usne axu. 5 Zaqa çavra-vəq'ə, əməler, həmbalar vob. Zı vas, yizde xərıng'us xabar hevlesva, vasqa insanar g'axuvu, vasqa şi yugba qudooracenva“».
6 G'axuvuyn insanar sapk'ıl, Yaaq'ubık'le eyhen:
– Şi yiğne çocusqa Esavısqa hapk'ın. Vucur yiğne ögilqava ı'qqə vor, cukasanar yoq'ud vəş (400) insanır.
7 Yaaq'ub mançile qərq'ı'n, mang'un yik' it'umda ı'xiyxə giyğal. Cun insanar, çavra-vəq'ə, devabı q'öne desteeqa curı'ı, 8 eyhen:
– Esaviy Esavıkanbı manbışde sanbışilqa k'yophur, manbışikın he'ee, mansanbışisse heepxas vəəxecenva.
9 Qiyğa Yaaq'ubee eyhen:
– Yizde q'əsde dekkee İbrıhımee ı'bəədat ha'ana Allah, yizde dekkee I'saq'ee ı'bəədat ha'ana Allah! Rəbb, Ğu zak'le uvhuynniy: «Yiğne ölkeeqa, yiğne xınıbışisqa sak'leva. Zı vas yugvalla haa'as». 10 Ğu zas, Yiğne həmbalıs, hav'une yugvalisiy qopkuvalis zı avaak'ı deş. İordanne damayle ı'lğəəmee, zaqa əsayle ğayrı vuççud deşinniy. Həşdemee zı q'öne desteyka siyk'al. 11 Hucoona ixhes, zı yizde çocune Esavne xılençe g'attixhan he'e. Mana arı, zı, uşaxar, uşaxaaşin yedyar gyabat'ava, qəyq'ənna. 12 Ğu uvhuyn: «Zı vas yugvalla hidyav'u gyu'aras deş, yiğna nasıl qəpqəs-ələpqəs dyooxhena deryahna g'ummee geeb qaa'as».
13 Yaaq'ub mane xəmde maa'ar axva. Mang'vee cune çocus Esavıs pay xhinnee 14 q'öd vəş (200) ts'e', g'able (20) q'ına, q'öd vəş vəq'əyiy g'able g'arg, 15 balabışika sacigee xhebts'al (30) gyaazana deva, yoq'ts'al (40) zer, yits'ıble yats, g'able (20) xhuvulyna, yits'ıbleb vughulyna əməle curaa'a. 16 Syurıbı curayda-curayda həmbalaaşisqa ha'aykı'ı, eyhen:
– Yizde ögiyl hudoora, syurıbışded yı'q'nee ciga g'aleççe.
17 Yaaq'ubee ts'erriyne həmbalıs əmr hav'u, eyhen:
– Yizda çoc Esav vas qızaxxımee, mang'vee vake qiyghanasın: «Şavna insanne, nyaqane əlyhəə, man həyvanar şavunbıne?» 18 Manke ğu mang'uk'le eyhe: «İn həyvanar yiğne həmbalın Yaaq'ubınbı vod. Mang'vee manbı yişde xərıng'us Esavıs pay xhinnee g'ıxele vod. Vucur şaqar qihna qöö vor».
19 Qiyğa mang'vee q'ör'esde, xhebır'esde həmbalık'le, syurıbışde qihna əlyhəəne gırgıng'ulqacab əmr hav'u, eyhen:
– Esav qızaxxımee, şunad manva eyhe: 20 «Yiğna həmbal Yaaq'ubır qihna qöö vor».
Yaaq'ubee culed-alqa eyhe ıxha: «Ts'etta ögiylyne paybışe mang'un yik' g'üvəna qa'as. Qiyğa qızaaxımeeyib, mana mançil-alla sayir zaka yugra eyxhe». 21 Paybı Yaaq'ubıle ögiyl ayk'an, vucme mane xəmde çadırbınane cigee axva.
Yaaq'ub Allahıka uğoda
22 Yaaq'ub xəmde muğur qıxha, q'öyre cuna xhunaşşe, q'öyre həmbal zəiyfa, yits'ıssad (11) cun uşaxıd alyaat'u, Yabboq eyhene aragıle ılğeebaç'e. 23 Mang'vee manbıb, con karıd aragıle alğa'an. 24 Qiyğa Yaaq'ub vuccar axva. Miç'eed qıxhesmee, maa'ar Sa Yaaq'ubıka uğodana. 25 Yaaq'ubıle ğamxhes dəxə g'acu, Mang'vee Yaaq'ubne umays ı'xiyxə. Mançile qiyğa Yaaq'ubın umeençe g'el ığeç'e. 26 Yaaq'ubıka Uğodang'vee eyhen:
– G'aykke əlyhəəs, miç'eed qexhe.
Yaaq'ubee eyhen:
– Zas xayir-düə hidevee, zı Ğu g'aykkas deş.
27 Mang'vee Yaaq'ubıke qiyghanan:
– Yiğın do hucoona?
Yaaq'ubee eyhen:
– Yaaq'ub.
28 Yaaq'ubıka Uğoduyng'vee eyhen:
– Vak'le Yaaq'ubva deş, İzrailyva (mana Allahıka uğoda) eyhes. Ğu Allahıkayiy insanaaşika uğodu, ğamxhana.
29 Yaaq'ubee qiyghanan:
– Hucoona ixhes, Yiğın do eyhe.
Mang'vee eyhen:
– Nya'a ğu Yizın do qiyghan?
Mang'vee maa'ab Yaaq'ubıs xayir-düə hoole. 30 Yaaq'ubee mane cigayn do Peniel (Allahın aq'va) gixhxhı, eyhen:
– Allah aq'vayle g'acu, üç'ürra axu.
31 Yaaq'ub Penieleençe ı'lğəəmee, verığ ılqooç'e. Mana umayke k'aara iykar ıxha. 32 Mançil-allad g'iyniyne yiğılqamee İzrailybışe umal oodun çuru oyxhan deş. Manbışe məxüd Yaaq'ubıka Uğodana Yaaq'ubne umayne mane cigayk set'uva ha'a.