33
Yaaq'ubiy Esav qızaaxa
1 Yaaq'ubee vuk'ul ooqa qav'umee, Esav yoq'ud vəş (400) insanıka qöö g'ece. Mang'vee Leayn, Raahileyn, q'öne həmbal xhunaşşebışin uşaxar curaa'anbı. 2 Q'öyre həmbal xhunaşşeriy manbışin uşaxar ögiylqa qaa'a, Leayiy məng'ı'n uşaxar yı'q'neeqa, Raahileyiy Yusufmee yı'q'əl ulyoozar haa'a. 3 Vucme manbışde ögiylqa ılğeç'e. Çocusqa hiviyxharmee, Yaaq'ub çocune ögiyl ç'iyelqamee yighne yəqqees k'yoyzarna.
4 Esav Yaaq'ubne ögeeqa g'adarxhun, mana xhılibışeeqa sı'ı, gardanançe givarxın, mang'us ubbabı ha'a. Qiyğa manbı gyaaşenbı. 5 Esavee vuk'ul ooqa qav'u, xhunaşşebıyiy uşaxar g'avcu, eyhen:
– İnbı yiğın vuşbıne?
Yaaq'ubee eyhen:
– Allahee zas, yiğne həmbalıs, rəhı'm hav'u, huvuyn uşaxar vobunbı.
6 Ts'eppa həmbal zəiyfabıyiy con uşaxar qeepxha, mang'us k'yoozar. 7 Qiyğa Leayiy cen uşaxar qeepxha k'yoozar. Nekke qiyğab Yusufiy Raahile mang'us k'yoozar.
8 Esavee Yaaq'ubıke qiyghanan:
– Şen zasqa ts'etta qızaaxxıyn insanariy çavra-vəq'ə nişisniy g'axuvu?
Yaaq'ubee eyhen:
– Yizde xərıng'une ulesqa yugra qoracenva.
9 Esavee eyhen:
– Çoc, zaqa xətta kar vod, yiğınbı vas axvecen.
10 Yaaq'ubee eyhen:
– De'eş, hucoona ixhes, zı yiğne ulen aqqıxhee, mana pay alept'e. Yiğın aq'va g'acuy zasqa Allahın aq'va g'acuyn xhinnee qadı, ğu zaka yugra ıxha. 11 Hucoona ixhes, zı vas adıyn paybı aleet'e. Allah zaka yugra ıxha, zaqa həşde gırgın vodun.
Yaaq'ubee miz k'yav'uyle qiyğa, Esavee paybı alyaat'anbı. 12 Esavee eyhen:
– Yəq givğalas, zı yizde insanaaşika ögiyl əlyhəəs.
13 Yaaq'ubee mang'uk'le eyhen:
– Yizda xərna, vak'le ats'an uşaxaaşika ark'ıniy dağamda vod. İnyaana çavra-vəq'əb gyaazana vob. Manbı sa yiğnacad zarada ha'aykee, hatt'asınbı. 14 Hucoona ixhes, ğu zale ögee hoora. Zıme vaqar qihna Seirqa hixharasmee, k'ırra-k'ırra, syurıbışisseyiy uşaxaaşisse əlyhəəs vəəxənbı xhinnee qales.
15 Esavee eyhen:
– Zakane insanaaşin sabarabı vaka aaxvas havaasre.
Yaaq'ubee eyhen:
– Nişisne g'alyaa'a? Yiğne ulen zı aqqiy zas ç'əv.
16 Esav manecar yiğıl yı'q'əlqa Seirqa siyk'al. 17 Yaaq'ub Sukkotqa ark'ın, maa'ad cus xaviy həyvanar a'asın yits'abı alya'a. Mançil-allad mane cigayn do Sukkot (yits'abı) giyxhe.
18 Yaaq'ub Paddan-Arameençe üç'ürra sark'ıliyle qiyğa, Kana'anne cigabışeene Şekem eyhene şahareeqa qarı, mançine k'ane cusun çadırbı giyxə. 19 Mang'vee çadırbı gı'xı'yn ciga Şekemıkeyiy Xamorne menne dixbışike vəşne nuk'rays ileşşe. 20 Yaaq'ubee maa'ad q'urbanbı allya'an ciga ali'ı, çin doyud El-Elohe-İzrail (Allah İzrailyna Allah vor) giyxhe.