11
İnsanaaşik'le vuk'lelqa qalesın ats'a deş
1 Yiğın gıney xhinel ooqa g'aykke,
xılece gah ılğevç'uyle qiyğa,
vak'le man meed aveykesın.
2 Yighneyee, molyneyee
insanıs vaqa vodunçike pay hevle.
Vak'le ölkayne vuk'lelqa ablesda
verıb vaats'a deş.
3 Buludbı xhineka gyatsts'ı ixhee,
mançin ç'iyene aq'valqa gyoğiy gikkas.
Yiv canubulqayee, şimalılqayee hı'ğəpkıree,
mane qukk'yopk'ulne cigeeyib aaxvasda.
4 Mıtsıqa ilyakkang'vee toxum üvxüyxəna deş.
Buludbışiqa ilyakkang'ussed ezuyn qiyşalas əxəs deş.
5 Vak'le mıtsın yəqbı ats'a deş,
vuxhnene zəiyfayne vuxhne
nəxüdiy bark'vbıd ç'ak'ı qeetxhay
şavuk'lecad ats'a deş.
Məxı'dıd vas gırgın itxhınne Allahne işbışike xabar deş.
6 Toxum miç'eeb üvxe,
exhalilqameeyid xıleppı iş dena g'ılyma'a.
Vak'le ats'a deş inme, şenme
şagav yugda ixhes,
deşxheene, q'öyudsaname yugda ixhes.
Ğu İrxhınna yik'el hixan hıma'a
7 Hək'edad işix micagda vod,
verığ g'avciy uleppışisqa yugba qöö.
8 İnsanee xıliyna ı'mı'r haa'axhee,
hasre şadba hee'ecen.
Pisın yiğbı ıxhayid yik'el hixan hıma'acen,
pisın yiğbı geedbı ixhes.
Vuk'lelqa qalesın gırgın kar
q'əran vuççud deşin kar vod.
9 Şadxhe mek'vna, nimeeletteyiy mek'vra.
Mek'vranang'a yiğın yik' şade'e.
Yik'es ıkkanne, uleppışik'le g'ecene
cigeeqa hoora.
Vak'le manıd ats'axhxhe,
mane gırgınçil-alla Allahee
ğu məhkameeqa ts'ıts'a'as.
10 Mançil-allad aq'va qıma'a,
ık'arbı vake əq'əna hee'e.
Mek'vallab, mek'valeena gucub
ıxha-ayk'anne booğak akar.