5
Aadamıle Nühülqamee ıxhayn nasılbı
1 Aadamne nasılın taarix inəxüd vod. Allahee insan iyxhanang'a, mana Cuk akarara irxhın. 2 Mang'vee adamiyiy zəiyfa ipxhın. Manbışis xayir-düə huvu. İpxhınne yiğıl manbışis «insan» do gixhxhı.
3 Aadamın vəşşe xhebts'al (130) sen g'adıyng'a, cuk akarana, cune k'op'yeylna sa dix ıxha. Doyud Şet giyxhe. 4 Aadam, Şet ıxhayle qiyğa molyud vəşşe (800) senna axu. Mang'uqa mebın dixbıyiy yişbı vuxha. 5 Aadam yüç'üd vəşşe xhebts'al (930) senna axu, qik'u.
6 Şetıqa vəşşe xholle (105) sennang'a mang'us dix Enoş eyxhe. 7 Enoş ıxhayle qiyğa, Şetee molyud vəşşe yighılle (807) sen ha'a. Mang'us mebın dixbıyiy yişbıb vooxhenbı. 8 Şetee yüç'üd vəşşe yits'ıq'vəd (912) sen hı'ı, qek'a.
9 Enoşuqa yüç'əl (90) sennang'a, mang'us dix Qenan eyxhe. 10 Qenan ıxhayle qiyğa, Enoşee molyud vəşşe yits'ıxhvad (815) sen ha'a. Mang'us mebın dixbıyiy yişbıb vooxhenbı. 11 Enoşee yüç'üd vəşşe xholle (905) sen hı'ı, qek'a.
12 Qenanıqa yights'al (70) sennang'a, mang'us dix Mahalalel eyxhe. 13 Mahalalel ıxhayle qiyğa, Qenanee molyud vəşşe yoq'ts'al (840) sen ha'a. Mang'us mebın dixbıyiy yişbıb vooxhenbı. 14 Qenanee yüç'üd vəşşe yits'ılle (910) sen hı'ı, qek'a.
15 Mahalaleliqa yixhts'ale xholle (65) sennang'a, mang'us dix Yered eyxhe. 16 Yered ıxhayle qiyğa, Mahalalelee molyud vəşşe xhebts'al (830) sen ha'a. Mang'us mebın dixbıyiy yişbıb vooxhenbı. 17 Mahalalelee molyud vəşşe yüç'əle xholle (895) sen hı'ı, qek'a.
18 Yeredıqa vəşşe yixhts'ale q'ölle (162) sennang'a, mang'us dix Xanok ıxha. 19 Xanok ıxhayle qiyğa, Yeredee molyud vəş (800) sen ha'a. Mang'us mebın dixbıyiy yişbıb vooxhenbı. 20 Yeredee yüç'üd vəşşe yixhts'ale q'ölle (962) sen hı'ı, qek'a.
21 Xanokuqa yixhts'ale xholle (65) sennang'a, mang'us dix Metuşelax eyxhe. 22 Metuşelax ıxhayle qiyğa, Xanok xhebıd vəş (300) senna Allahne yəqqı'n ark'ın. Mang'us mebın dixbıyiy yişbıb vooxhenbı. 23 Xanokee xhebıd vəşşe xholle (365) sen hı'ı. 24 Mana Allahne yəqqı'n ark'ın. Qiyğa mana Allahee insanaaşine yı'q'neençe Cusqa üç'ürra alyarat'a.
25 Metuşelaxıqa vəşşe molyts'ale yighılle (187) sennang'a, mang'us dix Lamek ıxha. 26 Lamek ıxhayle qiyğa Metuşelaxee yighıd vəşşe molyts'ale q'ölle (782) sen ha'a. Mang'us mebın dixbıyiy yişbıb vooxhenbı. 27 Metuşelaxee yüç'üd vəşşe yixhts'ale yüç'üd (969) sen hı'ı, qek'a.
28 Lamekıqa vəşşe molyts'ale q'ölle (182) sennang'a, mang'us dix eyxhe. 29 Mang'vee dixın do Nüh (yik'bı huviy) gixhxhı, eyhen: «İne dixee, Rəbbee bed-düə hav'uyne ç'iyel, ts'ıts'a'ane əq'übabışee, yişde işbışee şas yik'bı heles». 30 Nüh ıxhayle qiyğa, Lamekee xhod vəşşe yüç'əle xholle (595) sen ha'a. Mang'us mebın dixbıyiy yişbıb vooxhenbı. 31 Lamekee yighıd vəşşe yights'ale yighılle (777) sen hı'ı, qek'a.
32 Nühüs xhod vəş (500) sen qalesse, mang'us Sam, Ham, Yafəs donan dixbı vooxhe.