10
K'orane ək'elikan uvhiybı
1 Sa qivk'uyne xı'nit'iyn
yugne ətirıkın ha'an.
Həməxdıd k'ınne bəç'əriyvalin
k'orane ək'elikıniy hı'rmatıkın ha'an.
2 K'orane ək'elynane insanne yik'en qorkune suralqa ts'ıts'a'a,
bəç'ər insanneme yik'en quç'orkune.
3 Mang'una bəç'əriyvalla
yəq' əlyhəəng'əb vaats'a vooxhena.
Gırgıng'uk'le mana nimee bəç'ər ıxhay g'ecen.
4 Xərıng'una valqa qəl avqee, himexva.
Cusse vuc aqqas əxəng'une
geebne bınahbışike ılyheebaç'enbı.
5 Xəək avub zak'le sa mebna verıb g'avcuna: qotkuda hidi'iyn kar cuke paççahıke vodun.
6 Ək'el deşinbı ç'ak'ıne işbışilqa giviyxhe,
karnanbışeme avudun cigabı aqqaqqa.
7 Zak'le nukarar balkanıl oo,
ç'ak'ınbıb nukarar xhinne iviykar əlyhəə g'avcu.
8 Xandak' ilyviyk'arna
xandak'eeqa k'eyxhas əxə.
Çabır qoytalang'ukub
xoçe üvxəs vəəxə.
9 G'aye gyabaxanar
g'ayeysse qoxa'as əxə.
Os qaxanar
osasse qoxa'as əxə.
10 Yak'v ek'da deşxhee,
man ek'a'asıd hidevuxheene,
mançis geeb guc əlyhəəs.
K'orane ək'elisseme
man kar qa'as əxə.
11 Xoçe avqas vəəxəna ayresse xoçe üvxee,
mana nişiscarne qoyt'al.
12 K'orane ək'elynane insanne ghalençe
yugun cuvabxhe qığeç'en.
Ək'el deşing'une mizenmee
mang'ukun ha'anxhe.
13 Mang'un yuşan hı'iyid
ək'el deşvalika giyğal.
Yuşan hı'iyid
xənne bəç'əriyvalika ç'əvexhe.
14 Ək'el deşda insan
geerxhe yuşan ha'ana.
Şavuk'lecadıd vuk'lelqa qalesın ats'a deş.
Şavusse cule qiyğa
hucoo ixhesınçina eyhes əxəyee?
15 Ək'el deşinbışe ts'ıts'av'uyne əq'übayn,
cocab oozar haa'a.
Manbışik'le şaharılqa əlyhəəna yəqı'b
vaats'a deş.
16 Yiğna paççah nukaraaşine nasılınaxheene,
ç'ak'ınbıb miç'eeb çakba, otxhan-ulyoğa giviyğalxhee,
ölka, vay vak ixhesın!
17 Yiğna paççah qıvaats'ıyne nasılınaxheene,
ç'ak'ınbışed çine gahıl,
ulyoğasva deş, guc saa'asva otxhanxhee,
ölka, vaqa yugun yiğbı ixhes!
18 İnsan tambalraxhee,
mang'una daxaxhe giviy'arna.
Nenacab iş g'idevceene,
xaane daxayle xhyan k'yak'anas.
19 Otxhun-ulyodğuy yik'es ıkkanva ha'a,
çaxıren ı'mı'res rang hele.
Pılınmee vas ıkkanan gırgın ha'an.
20 Paççahıqa yik'eeyid humoka,
karnane insanne hək'ee
ğu g'ılexhane cigeeyid pisın immeyhe.
Xəə ileedaxvane şit'yaaşe xabar vukkees,
mançisse ğu uvhuyn cuvab hixhar ha'as əxə.